11 Bibele e re: “Mosali ha aa lokela ho tloha ho monna oa hae; empa haeba ka sebele a ka tloha, a lule a sa nyaloa kapa ho seng joalo a boelane le monna oa hae; ’me monna ha aa lokela ho tlohela mosali oa hae.” (1 Bakor. 7:10, 11) Ha balekane ba arohana, eo ke taba e tebileng. Ho ka ’na ha bonahala eka ho molemo hore balekane ba arohane ha ba e-na le mathata a tebileng, empa karohano e atisa ho hlahisa mathata a eketsehileng. Ka mor’a hore Jesu a phete seo Molimo a se buileng ha a re monna o tla siea ntat’ae le ’m’ae, ’me a khomarele mosali oa hae, o ile a re: “Seo Molimo a se kopantseng hammoho jokong ho se ke ha e-ba le motho ea se arolang.” (Mat. 19:3-6; Gen. 2:24) Sena se bolela hore esita le banyalani ka bobona ha baa lokela ‘ho arola seo Molimo a se kopantseng hammoho.’ Jehova o nka lenyalo e le tlamo ea bophelo bohle. (1 Bakor. 7:39) Haeba balekane ba hopola hore kaofela ha rōna re tla ikarabella ka pel’a Molimo, seo se tla ba susumelletsa ho rarolla liqabang ka potlako e le hore li se ke tsa fetoha mathata a tebileng.